นิคมฯกำไรพุ่งไตรมาส3โต384%-ยอดขายที่ดินทะลัก
กลุ่มนิคมฯ ฟันกำไรไตรมาส 3 ปีนี้ 1,419 ล้านบาท โต 384.90% จากช่วงเดียวกันปีก่อน ยอดขายที่ดิน-สาธารณูปโภค-บันทึกรายได้พิเศษหนุน
17 พ.ย. 2555

กลุ่มนิคมฯ ฟันกำไรไตรมาส 3 ปีนี้ 1,419 ล้านบาท โต 384.90% จากช่วงเดียวกันปีก่อน ยอดขายที่ดิน-สาธารณูปโภค-บันทึกรายได้พิเศษหนุน
กลุ่มนิคมอุตสาหกรรมประกาศผลการดำเนินงานไตรมาส 3 ปีนี้ มีกำไรสุทธิรวมกัน 1,419.4 ล้านบาท เพิ่มขึ้น 384.9% จากช่วงเดียวกันปีก่อนที่มีกำไร 292.72 ล้านบาท หลังรายได้จากการขายที่ดินและสาธารณูปโภคฟื้นตัวดีขึ้นจากปัญหาน้ำท่วมในปี 2554 ขณะที่หลายบริษัทมีบันทึกกำไรพิเศษจากการปรับปรุงมาตรฐานบัญชี เงินลงทุนในบริษัทร่วม และเงินชดเชยจากประกันภัยน้ำท่วม
บริษัท อมตะ คอร์ปอเรชัน (AMATA) รายงานผลประกอบการไตรมาส 3 ปีนี้ มีกำไรสุทธิ 387.57 ล้านบาท เพิ่มขึ้น 173.43% เมื่อเทียบกับช่วงเดียวกันปีก่อนที่มีกำไรสุทธิ 141.74 ล้านบาท ขณะที่ผลประกอบการงวด 9 เดือนแรกปีนี้มีกำไรสุทธิ 829.34 ล้านบาท เพิ่มขึ้น 90.27% เมื่อเทียบกับช่วงเดียวกันปีก่อนที่มีกำไร 435.87 ล้านบาท 
สาเหตุที่กำไรของบริษัทเพิ่มขึ้น เป็นเพราะในช่วงไตรมาส 3 สามารถขายที่ดินในนิคมฯ ได้เพิ่มขึ้นถึง 183.73% เมื่อเทียบกับช่วงเดียวกันปีก่อน ขณะที่รายได้จากการเรียกเก็บค่าสาธารณูปโภคเพิ่มขึ้น 23.44% นอกจากนี้บริษัทยังมีกำไรพิเศษจำนวน 108 ล้านบาท จากการปรับปรุงสินทรัพย์ที่ลงทุนตามการใช้มาตรฐานบัญชีใหม่ โดยล่าสุดบริษัทประกาศจ่ายเงินปันผลระหว่างกาลจำนวน 0.25 บาทต่อหุ้น คิดเป็นอัตราผลตอบแทน 3.3% ขึ้นเครื่องหมาย XD วันที่ 23 พ.ย.นี้
นายเดวิด ริชาร์ด นาร์โดน กรรมการผู้จัดการ บริษัท เหมราชพัฒนาที่ดิน (HEMRAJ) เปิดเผยว่า ในช่วงไตรมาส 3 ปี 2555 บริษัทมีกำไร 629 ล้านบาท เพิ่มขึ้น 307% จากไตรมาสเดียวกันปีก่อนที่มีกำไร 154.49 ล้านบาท โดยกำไรที่เพิ่มขึ้นมาจากการเติบโตของทุกธุรกิจ โดยเฉพาะธุรกิจนิคมอุตสาหกรรมที่มียอดขายที่ดินสูงขึ้น เช่นเดียวกับรายได้จากสาธารณูปโภคและอสังหาริมทรัพย์ให้เช่า ขณะเดียวกันบริษัทรับรู้กำไรจากเงินลงทุนในบริษัทร่วมจำนวน 298 ล้านบาท หลังจากที่โรงไฟฟ้าเก็คโค่-วัน เริ่มดำเนินการเชิงพาณิชย์แล้ว ส่วนงวด 9 เดือนแรกมีกำไร 1,583.54 ล้านบาท เพิ่มขึ้นจากช่วงเดียวกันปีก่อนที่มีกำไรเพียง 152.63 ล้านบาท
ด้านบริษัท สวนอุตสาหกรรมโรจนะ (ROJNA) แจ้งผลประกอบการไตรมาส 3 มีกำไรสุทธิ 334.39 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 1.69 ล้านบาท ขณะที่งวด 9 เดือนแรกปีนี้ มีกำไรสุทธิ 1,092.63 ล้านบาท เพิ่มขึ้นจากช่วงเดียวกันปีก่อนที่มีกำไรสุทธิ 409.17 ล้านบาท โดยสาเหตุที่ผลประกอบการไตรมาส 3 ของบริษัทดีขึ้นเป็นเพราะสามารถขายที่ดินได้มากถึง 250 ไร่ จากปีก่อนที่ขายได้เพียง 60 ไร่ เพราะประสบปัญหาน้ำท่วม ขณะเดียวกันบริษัทได้บันทึกกำไรขั้นต้นจากคอนโดที่จีน 157 ล้านบาท และเงินชดเชยจากประกันภัยน้ำท่วม จำนวน 273 ล้านบาท อย่างไรก็ตามธุรกิจโรงไฟฟ้ายังคงขาดทุน เนื่องจากอยู่ระหว่างซ่อมแซมและยังไม่สามารถกลับมาจ่ายไฟฟ้าให้ลูกค้าได้
สำหรับบริษัท นวนคร (NNCL) รายงานผลประกอบการไตรมาส 3 มีกำไรสุทธิ 68.44 ล้านบาท เพิ่มขึ้น 1,415.39% จากช่วงเดียวกันปีก่อนที่มีขาดทุนสุทธิ 5.2 ล้านบาท ขณะที่งวด 9 เดือนแรก มีกำไรสุทธิ 103.92 ล้านบาท เพิ่มขึ้น 435% จากช่วงเดียวกันปีก่อนที่ขาดทุน 31.02 ล้านบาท เนื่องจากบริษัทมีกำไรขั้นต้นจากการขายที่ดินเพิ่มขึ้น 103.91 ล้านบาท ได้รับเงินชดเชยจากการประกันภัยน้ำท่วม 110.11 ล้านบาท และจ่ายภาษีเงินได้นิติบุคคลลดลง 44.96 ล้านบาท